AH พุ่งกว่า 8% นิวไฮในรอบกว่า 12 ปี โบรกฯเชียร์ “ซื้อ” ชูเป้า 33 บ.
AH พุ่งกว่า 8% นิวไฮในรอบกว่า 12 ปี โบรกฯเชียร์ "ซื้อ" ชูเป้า 33 บ. โดยราคาหุ้น ณ เวลา 15.56 น. อยู่ที่ระดับ 29.50 บาท บวก 2.25 บาท หรือ 8.26% สูงสุดที่ 30 บาท ต่ำสุดที่ 27.25 บาท ด้วยมูลค่าซื้อขาย 76.21 ล้านบาท
10 ต.ค. 2560

ผู้สื่อข่าวรายงานว่า ราคาหุ้นบริษัท อาปิโก ไฮเทค จำกัด (มหาชน) หรือ AH ณ เวลา 15.56 น. อยู่ที่ระดับ 29.50 บาท บวก 2.25 บาท หรือ 8.26% สูงสุดที่ 30 บาท ต่ำสุดที่ 27.25 บาท ด้วยมูลค่าซื้อขาย 76.21 ล้านบาท ขณะที่ดัชนีตลาดหุ้นไทยโดยรวมบวก 0.65% ทั้งนี้ราคาหุ้น AH ปรับตัวขึ้นสูงสุดในรอบกว่า 12 ปี 4 เดือน นับตั้งแต่ราคาหุ้นอยู่ที่ 30 บาท เมื่อวันที่ 16 พ.ค. 2548

ด้าน บล.คันทรี่ กรุ๊ป ระบุในบทวิเคราะห์ (5 ต.ค.60) แนะนำ “ซื้อ” ให้ราคาเหมาะสม 33 บาท โดยคาดว่าผลประกอบการไตรมาส 3/60 จะเป็นช่วงที่ดีที่สุดของปีจากการฟื้นตัวในช่วง 2 เดือนแรกของไตรมาส 3 ขณะที่แนวโน้มเดือน ก.ย. คาดว่าจะยังเห็นการเติบโตได้อีกโดยเฉพาะการที่ผู้ผลิตรายใหญ่อย่าง Toyota เปิดตัวรถยนต์รุ่นใหม่อย่าง Toyota ATIV ในช่วง ส.ค.
ทั้งนี้มองว่า AH จะยังเป็นผู้ประกอบการที่เติบโตชัดเจนหลังรับรู้รายได้จากการลงทุนใน SGAH เข้ามาเต็มไตรมาสเป็นครั้งแรกและกำไรจากเงินลงทุนในฮุนไดที่มียอดขายเติบโตได้ต่อเนื่อง